Yuda Fiɔ Yesu Nya He Kɛ Tsɔɔ E Se Blɔ | Yesu Si Himi Ngɛ Zugba a Nɔ\nYUDA YA TSƆƆ KRISTO SE BLƆ NGƐ ABƆƆ Ɔ MI\nPETRO PO NYUMU KO TUE\nOsɔfo ɔmɛ ma nya si kaa ke Yuda tsɔɔ Yesu se blɔ ɔ, a ma ha lɛ sika hiɔ yi 30. Enɛ ɔ he ɔ, Yuda nyɛɛ osɔfohi kɛ Farisi bi babauu nɛ a ngɛ Yesu hlae ɔ a hɛ mi. A ngɔ Roma ta buli komɛ kɛ a tatsɛ hu kɛ piɛɛ a he. Nɔ́ nɛ ɔ ya nɔ nyɔ mi kpɛti.\nBenɛ Yesu fie Yuda ngɛ Hetsɔmi niye ní ɔ he ɔ, nɔuu nɛ e ho osɔfo nikɔtɔma amɛ a ngɔ ya. (Yohane 13:27) A hla a tsɔli kɛ piɛɛ ta buli komɛ a he, nɛ a nyɛɛ Yuda se. Eko ɔ, Yuda nyɛɛ a hɛ mi kɛ ya he nɛ Yesu kɛ e bɔfo ɔmɛ ye Hetsɔmi ɔ ngɛ ɔ kekle. Se benɛ a ya nɛ́ mɛ ngɛ lejɛ ɔ, e kɛ mɛ gu Kidron Dɔgba a mi kɛ ya abɔɔ ɔ mi. A hɛɛ klaatehi kɛ tso kpotihi, nɛ a ti ni komɛ hu hɛɛ kanehi kɛ jatɛhi, ejakaa a fia a pɛɛ si kaa a ma hla lɛ kɛ ya si benɛ a maa na lɛ.\nBenɛ Yuda nyɛɛ ni ɔmɛ a hɛ mi kɛ ngɛ Oliv Yo ɔ kuɔe ɔ, e susu kaa e le he nɛ a ma ya na Yesu ngɛ. Ngɛ otsi nɛ sɛ hlami ɔ mi ɔ, Yesu kɛ e bɔfo ɔmɛ a nyɛɛɔ kɛ jeɔ Betania kɛ yaa Yerusalem daa ligbi nɛ a kpaleɔ kɛ baa, nɛ a pɔɔ Getsemane abɔɔ ɔ mi yami. Se amlɔ nɛ ɔ, je jɔ, lɔ ɔ he ɔ, e ma nyɛ maa pee kaa Yesu ngɛ diblii ɔ mi ngɛ oliv tso ɔmɛ a kpɛti ngɛ abɔɔ ɔ mi. Enɛ ɔ he ɔ, kɛ ta buli ɔmɛ nɛ eko ɔ a nɛ́ Yesu hyɛ ɔ maa pee kɛɛ kɛ le e mi tso? Yuda ma ha mɛ okadi ko nɛ maa ye bua mɛ. E de mɛ ke: “Nɔ nɛ ma fiɔ e nya he ɔ, lɛ ji nɔ ɔ nɛ; nyɛɛ nu lɛ, nɛ nyɛɛ hɛɛ lɛ kɛ ho slɔkee.”​​—Marko 14:44.\nBenɛ Yuda kɛ mɛ ya su abɔɔ ɔ mi ɔ, e na Yesu kɛ e bɔfo ɔmɛ. E nyɛɛ kɛ ya Yesu ngɔ tɛɛ nɛ e nga lɛ ke, “Tsɔɔlɔ he manye,” kɛkɛ nɛ e fiɔ e nya he. Yesu bi lɛ ke: ‘Huɛ, mɛni o ma peemi ngɛ hiɛ ɔ?’ (Mateo 26:49, 50) Yesu nitsɛ ha e sane ɔ heto ke: ‘Yuda, o ngɛ ye nya he fiɔe konɛ o kɛ tsɔɔ imi Nɔmlɔ Bi ɔ, ye se blɔ lo?’ (Luka 22:48) Nɔ́ nɛ Yuda ma peemi ɔ, e pee momo!\nLɔ ɔ he ɔ, Yesu hɛ lɛ kɛ su la nɛ ni ɔmɛ hɛɛ ɔ he, nɛ e bi mɛ ke: “Mɛnɔ nyɛ ngɛ hlae?” A he nɔ ke: “Yesu nɛ je Nazaret ɔ.” Yesu kɛ kã de mɛ ke: “Imi ji nɛ ɔ nɛ.” (Yohane 18:4, 5) Se benɛ e de jã a, a tsui po, nɛ a nɔ si ngɛ zugba.\nYesu ngɔɛ jamɛ a he blɔ ɔ kɛ tui fo kɛ sɛ diblii ɔ mi, mohu ɔ, e kpale bi mɛ nɔ nɛ a ngɛ hlae. Benɛ a kpale de lɛ ke, “Yesu nɛ je Nazaret ɔ,” Yesu de mɛ ke: “Tse i de nyɛ momo ke, ‘Imi ji nɛ ɔ nɛ.’ Lɔ ɔ he ɔ, ke imi nyɛ ngɛ hlae ɔ, lɛɛ nyɛɛ ngmɛ ye se nyɛɛli nɛ ɔmɛ blɔ nɛ a ya.” Ngɛ hɛdɔ be nɛ ɔ mi po ɔ, Yesu kai munyu ko nɛ e tu be ko nɛ be ɔ kaa e kaseli ɔmɛ a ti nɔ kake ngmelu po be lae ɔ. (Yohane 6:39; 17:12) Yesu bu e bɔfo anɔkualetsɛmɛ ɔmɛ a he, nɛ a ti nɔ kake ngmelu po hɛ mi kpataa we, ‘lɛɛ ja [Yuda] nɛ a to kaa e hɛ mi nɛ kpata a’ pɛ. (Yohane 18:7-9) Enɛ ɔ he ɔ, e de ni ɔmɛ kaa a ngmɛɛ e kaseli ɔmɛ a he nɛ a ho.\nBenɛ ta buli ɔmɛ te si nɛ a bɔni Yesu he sumi ɔ, bɔfo ɔmɛ na kaa hɛdɔ ba. Lɔ ɔ he ɔ, a bi Yesu ke: “Nyɔmtsɛ, waa hia klaate kɛ wo a he lo?” (Luka 22:49) Petro mlɛ we nɛ Yesu nɛ je munyu nɛ a bi lɛ ɔ nya po, kɛkɛ nɛ e hia klaate nɛ e kɛ po osɔfo nɔkɔtɔma pe kulaa a tsɔlɔ Malko tue.\nYesu pɛtɛ Malko tue ɔ he nɛ e tsa lɛ. Lɔ ɔ se ɔ, Yesu tsɔɔ bɔfo ɔmɛ nɔ́ ko nɛ he hia wawɛɛ. E fa Petro ke: “Ngɔɔ o klaate ɔ ngɔ to e to he; ejakaa nihi tsuo nɛ hiaa klaate ɔ, a kɛ klaate ma kpata a hɛ mi.” Yesu suɔ nɛ a nu lɛ, ejakaa e de ke: “Ke e ba jã a, lɛɛ ngmami ɔmɛ nɛ deɔ ke kikɛ nɛ ɔ e sa kaa níhi nɛ ba a, kɛ jamɛ a ngmami ɔmɛ maa pee kɛ ba mi kɛɛ?” (Mateo 26:52, 54) E ya nɔ nɛ e de ke: “Amanehlu kplu nɛ Tsaatsɛ to kaa ma nu ɔ, ma ko nu lo?” (Yohane 18:11) Yesu kplɛɛ níhi nɛ Mawu suɔ kaa e ba e nɔ ɔ a nɔ, ke jã ma bi nɛ e gbo po.\nYesu bi ma kpekpemi ɔ ke: “Imi lɛ nyɛ ma numi kɛ klaatehi kɛ tso kpotihi kaa a nuu ojo fialɔ ɔ? Daa nɛ ɔ, i hii sɔlemi we ɔ, nɛ i tsɔɔ ní, se nyɛ nui mi. Se a pee ní nɛ ɔmɛ tsuo, konɛ níhi nɛ gbali ɔmɛ ngma a nɛ ba mi.”​​—Mateo 26:55, 56.\nTa buli ɔmɛ, kɛ a nɔkɔtɔma a, kɛ osɔfo ɔmɛ a tsɔli ɔmɛ nu Yesu nɛ a fi lɛ. Benɛ kaseli ɔmɛ na kaa a fi Yesu ɔ, a tu fo. Se “niheyo ko” nɛ eko ɔ, lɛ ji kaselɔ Marko ɔ lɛɛ, e nyɛɛ Yesu se ngɛ ni ɔmɛ a kpɛti. (Marko 14:51) Ni ɔmɛ yɔse lɛ, nɛ a ka kaa a maa nu lɛ, se e si kploba nɛ e ha a, nɛ e tu fo kɛ je kɛ e he gu.\nMɛni he je nɛ Yuda ya hla Yesu ngɛ Getsemane abɔɔ ɔ mi ɔ?\nMɛni nɛ Petro pee kaa e kɛ maa po Yesu he piɛ, se mɛni Yesu de ngɛ nɔ́ nɛ e pee ɔ he?\nMɛni blɔ nɔ nɛ Yesu ha nɛ e pee heii kaa e kplɛɛ nɔ́ nɛ Mawu suɔ kaa e ba e nɔ ɔ nɔ?\nBenɛ bɔfo ɔmɛ tu fo kɛ je Yesu he ɔ, mɛnɔ lɛ piɛ ngɛ se, nɛ mɛni ba?